[pic] | KOMISIA EURÓPSKYCH SPOLOČENSTIEV |

Brusel 24.6.2005

KOM(2005) 260 v konečnom znení

OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

Konečné hodnotenie realizácie viacročného programu Spoločenstva (1998-2002) na podnietenie vytvorenia informačnej spoločnosti v Európe (PROMISE)

OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

Konečné hodnotenie realizácie viacročného programu Spoločenstva (1998-2002) na podnietenie vytvorenia informačnej spoločnosti v Európe (PROMISE)

Úvod

Toto oznámenie je v súlade s článkom 8 ods. 4 rozhodnutia Rady o programe PROMISE.

Uvádza sa v ňom, že na konci programu „Komisia predkladá Európskemu parlamentu, Rade, Hospodárskemu a sociálnemu výboru a Výboru regiónov hodnotiacu správu o najlepších výsledkoch dosiahnutých pri realizácii opatrení programu“[1].

Vypracovaním externej hodnotiacej správy bol poverený inštitút EIM Business Policy and Research pod vedením prípravného výboru menovaného Komisiou. Konečná správa hodnotenia bola uverejnená vo februári 2004 a v júli 2004 bola predložená riadiacemu výboru programu, ktorý nadviazal na PROMISE.[2]

Základným úmyslom tohto konečného hodnotenia bolo:

1. Preveriť dodržiavanie programu PROMISE vzhľadom na jeho ciele.

2. Zhodnotiť dosah programu na Európsku informačnú spoločnosť.

3. Poskytnúť odporúčania programu, ktorý nadväzuje na PROMISE.

Všeobecné informácie

„Viacročný program Spoločenstva (1998-2002) na podnietenie vytvorenia informačnej spoločnosti v Európe“ (PROMISE) bol schválený Radou 30. marca 1998. Program sa vzťahoval na päťročné obdobie od januára 1998 do decembra 2002 s celkovým rozpočtom 25 miliónov eur. Vznikol s cieľom propagovať dôsledný postup smerom k informačnej spoločnosti, ktorá by presadzovala tieto hodnoty: a) efektívnejšie, transparentnejšie a prístupnejšie verejné služby, b) efektívnejšie riadenie a konkurencieschopnejšie spoločnosti s lepším prístupom k službám, zákazníkom a dodávateľom, c) viac príležitostí pre európskych prevádzkovateľov telekomunikačných služieb a d) nové príležitosti pre regióny vyjadriť svoju identitu a zároveň zminimalizovať negatívne dôsledky zemepisnej polohy.

V júni 2000 schválila Rada nový postup k informačnej spoločnosti prostredníctvom akčného plánu pre eEurope 2002. Program PROMISE sa preorientoval na podporu tejto novej stratégie aj na základe zistení strednodobého hodnotenia programu, ktoré bolo Komisii predložené v januári 2000.[3] Program PROMISE sa prispôsobil najmä požiadavkám v akčnom pláne navrhovanej otvorenej koordinačnej metódy (OKM), ktoré volali po kladení väčšieho dôrazu na referenčné hodnotenie pokroku (benchmarking).

Ciele a ich realizácia

Ciele programu sa realizovali v týchto etapách:

Prvá etapa (1998/1999)

Prvá etapa programu bola zameraná na dôkladné plnenie cieľov podľa právneho základu.

- Zvyšovanie povedomia verejnosti a chápania potenciálu informačnej spoločnosti. K tomu patrili činnosti ako napr. organizácia Dňa európskej informačnej spoločnosti, podpora Fóra pre informačnú spoločnosť a propagácia informačnej spoločnosti (IS) v médiách. Úrad pre projekt informačnej spoločnosti (ÚPIS) zabezpečoval internetové služby a technickú podporu, ako aj brožúry, vestníky a letáky. Okrem toho sa finančne podporovalo pokračovanie v udeľovaní ocenení, v organizovaní seminárov a konferencií.

- Zvyšovanie socio-ekonomických výhod informačnej spoločnosti v Európe. Zameralo sa na analytické štúdie o činnostiach prebiehajúcich v členských štátoch a na šírenie vhodných pracovných postupov prostredníctvom praktických školení. Uskutočnili sa prieskumy k projektom Európskeho prieskumu informačnej spoločnosti (EPIS), Eurobarometer zrealizoval prieskumy verejnej mienky a na podporu Fóra pre informačnú spoločnosť sa zadali štúdie.

- Posilnenie úlohy a zviditeľnenie Európy v celosvetovom rozmere IS . Činnosti zamerané na podporu dialógu s cieľom zjednodušiť výmenu názorov a skúseností s pristupujúcimi krajinami a krajinami na pobreží Stredozemného mora (napríklad iniciatíva EUMEDIS v kontexte programu MEDA).

Prechodné obdobie (2000)

V roku 2000 bol spustený akčný plán pre eEurope 2002 s tromi hlavnými cieľmi:

- Lacnejší, rýchlejší a bezpečný internet

- Investovanie do ľudí a zručností

- Podnecovanie používania internetu

PROMISE bol označený za podporný prostriedok akčného plánu pre eEurope a v roku 2000 boli znova stanovené ciele jeho činností, pričom niektoré z nich sa obmedzili. Zvyšovanie povedomia sa v prvom rade zameralo na propagáciu IS cez webovú lokalitu. Zvyšovanie sociálno-ekonomických prínosov sa preorientovalo na štúdie a podporu fóra pre IS. To znamenalo pokračovanie v činnosti EPIS so zameraním na to, z čoho neskôr vzišiel akčný plán pre eEurope+ 2003 a EUMEDIS.[4] Eurobarometer orientoval svoje prieskumy na zhromažďovanie porovnateľných štatistických údajov na podporu realizácie akčného plánu pre eEurope. Celosvetový rozmer bol naďalej financovaný zo samostatného rozpočtu, ale len s výhľadom dokončenia začatej práce.

Druhá etapa (2001-2002)

V druhej etape boli pôvodné ciele prekryté novými. Nové prekrytie cieľov priamo nadväzovalo na požiadavky akčného plánu pre eEurope.

- Referenčné hodnotenie pokroku sa realizovalo prostredníctvom prieskumov 23 ukazovateľov, ktoré prijala Rada na monitorovanie akčného plánu pre eEurope 2002, a kvalitatívnych štúdií na monitorovanie posledného vývoja IS. Výsledky referenčného hodnotenia pokroku boli pravidelne uverejňované na internete spolu s aktuálnymi referenčnými údajmi o pokroku v kľúčových oblastiach, akou je prenikanie internetu k širokej verejnosti, pracovná sila a vzdelávanie, bezpečnosť sietí, zdravotníctvo a štátne služby.

- Pri určovaní a šírení vhodných pracovných postupov sa dával dôraz na obmedzený počet dobre zviditeľnených opatrení. Konferencie spolufinancované z prostriedkov programu, ktoré organizovali rôzne predsednícke krajiny EÚ s cieľom spropagovať verejný dialóg o vhodných pracovných postupoch v informačnej spoločnosti.

- Portál e Europe – ťažisko činnosti úradu ÚPIS bolo preorientované na poskytovanie internetovej služby, ktorá bola zjednotená na internetovom portáli eEurope.

- Fórum pre informačnú spoločnosť pokračovalo v činnosti, ale vo virtuálnej podobe ako fórum s novým mandátom s cieľom podporiť zlepšovanie plánu pre eEurope.

Hodnotenie výsledkov plnenia programových cieľov [5]

Pri strednodobom hodnotení programu PROMISE, ktoré sa vzťahuje na prvú etapu do roku 2000, boli zistené „jasné príklady účinnosti programu“, ale dospelo sa k záveru, že jeho pôvodný rozsah pôsobnosti bol príliš široký a malo by sa hľadať zreteľné prepojenie na stratégiu Komisie v oblasti informačnej spoločnosti. [6] Odporučilo sa zefektívniť prístup k riadeniu a sprehľadniť kvantitatívne ciele.

Odozvou na hodnotenie bolo preorientovanie programu PROMISE v súlade s akčným plánom pre eEurope, ku ktorému došlo v priebehu roku 2000. Odporúčanie ku kvantitatívnym cieľom sa konkrétne odrazilo v dôraze, ktorý bol kladený na podporu činností súvisiacich s referenčným hodnotením pokroku, s cieľom poskytnúť informácie o konkrétnom pokroku.

Toto preorientovanie bolo hodnotené pozitívne. Činnosť súvisiaca s referenčným hodnotením pokroku po prvýkrát poskytla kvantitatívne ukazovatele pokroku Európy smerom k IS, ktoré boli prehľadné a aktuálne. Z 32 ukazovateľov dohodnutých s členskými štátmi bolo 19 zmeraných aspoň raz a 13 z nich dva alebo viackrát. Uskutočnenie referenčného hodnotenia pokroku sa hodnotilo ako skutočne hodnotný prínos pre plán pre eEurope.

Určovanie a šírenie vhodných pracovných postupov sa realizovalo ako kvalitatívne referenčné hodnotenie pokroku. Tvorcovia politík by si mohli navzájom porovnávať a vymieňať skúsenosti, a tak vybudovať lepšiu vedomostnú základňu pre tvorbu lepších politík. Tento cieľ sledujú strategické štúdie, praktické školenia pre zúčastnené strany na národnej úrovni a spolufinancovanie konferencií o elektronizovanej štátnej správe a zdravotníctve pod vedením predsedníctvom Belgicka, Talianska a Grécka.

Cieľ informačných služieb bol splnený sústredením širšej koncepcie úradu ÚPIS najmä na informácie na internete a premenovaním na portál eEurope. Portál eEurope bol v období 2000-2001 jednou z najnavštevovanejších lokalít na internetových stránkach IS. Napokon fórum pre IS pokračovalo v činnosti v značne zníženom rozsahu a prakticky k akčnému plánu pre eEurope neprispelo. Toto rozhodnutie prišlo ako odozva na ťažkosti pri riadení a udržiavaní funkčnosti 128-členného orgánu so šiestimi pracovnými skupinami.

Pokiaľ ide o rozpočtové výdavky, napriek problémom s výdavkami v prvých dvoch rokoch programu (1998 a 1999), po roku 2000 došlo k výraznému pokroku. Konzultanti zodpovední za konečné hodnotenie však usúdili, že „viacročné plánovanie činnosti“ by mohlo zlepšiť kvalitu riadenia programu.

V oblasti riadenia bola úloha programového výboru v programe PROMISE obmedzená. S realizáciou programu súviseli viaceré činnosti (vymedzenie ukazovateľov referenčného hodnotenia pokroku, vymedzenie priorít v oblastiach činnosti), ktoré sa konzultovali s odborníkmi štátnej správy, akými sú štatisti a pracovné skupiny Rady. Programový výbor informoval o výsledkoch. V hodnotení sa hľadala jednoznačná úloha riadiaceho výboru.

Pri externom hodnotení programu PROMISE sa zistilo, že väčšinu svojich formálnych cieľov splnil: prispel k iným iniciatívam na úrovni EÚ, kvantifikoval potreby a monitoroval povedomie, propagoval výmenu skúseností s vhodnými pracovnými postupmi a odstránil prekážky zapojenia znevýhodnených skupín, okrajových oblastí, malých a stredných podnikov a tretích krajín. Ako už bolo spomenuté, ciele programu boli ambiciózne a v niektorých oblastiach, napríklad pri zviditeľňovaní skutočných projektov, príprave školiteľov, vzbudzovaní záujmu u priemyselníkov a inventarizácii medzinárodných iniciatív, sa dosiahli menšie úspechy.

Dosah programu PROMISE na európsku IS

Referenčné hodnotenie pokroku plánu pre eEurope sa vďaka poskytnutiu ukazovateľov, ktoré predtým neboli k dispozícii, považuje za skutočne hodnotný prínos. Okrem toho poskytol orientáciu pre meranie IS, ktoré používajú štatistické úrady na národnej úrovni a v OECD. Pokiaľ ide o vplyv na politiku, referenčné ukazovatele podľa hodnotenia zvýšili viditeľnosť IS a vďaka nim tvorcovia politík zvážili ich pomerný výkon. Okrem toho referenčné hodnotenie pokroku pritiahlo pozornosť do oblastí, akou je elektronizácia štátnej správy a zdravotníctva. Kritici výsledkov referenčného hodnotenia pokroku však upozornili, že niektoré údaje neboli spoľahlivé a že ukazovatele ako také nemôžu vysvetliť, prečo šírenie IS nie je rýchlejšie či účinnejšie.

Propagácia najvhodnejších pracovných postupov sa považovala za účinnú vtedy, keď bola súčasťou udalostí na vysokej úrovni, napríklad predsedníckych konferencií. Vďaka účasti na vysokej úrovni a priamemu uznaniu úspešných iniciatív prostredníctvom udeľovania ocenení tieto udalosti zmobilizovali politické agendy. Praktické školenia pomohli vytvoriť spoločenstvá zaoberajúce sa určitými otázkami a podnietili ďalšiu diskusiu zúčastnených strán. Hodnotenie naznačilo potrebu systematickejšieho vzťahu voči súčasným sieťam a spoluprácu s východiskovými hráčmi na regionálnej úrovni.

Po tom, ako portál eEurope nahradil ÚPIS, na túto činnosť programu PROMISE bolo pridelených menej prostriedkov. Portál eEurope bol frekventovane využívaný. V hodnotení však bolo zdôraznené, že ho v prvom rade využívali úradníci (na úrovni EÚ, štátu alebo regiónu), novinári a vedci. V odporúčaní sa uvádzalo, že na sprístupnenie informácií menším firmám a širšej verejnosti je potrebný zjednodušený portál.

V jeho prvej etape sa za užitočné považovali príspevky fóra pre IS. V druhej polovici programu PROMISE však jeho význam poklesol a miera tvorivosti sa znížila. Tento pokles čiastočne spôsobil jeho nejasný a nedoriešený vzťah ku Komisii. Pracovné skupiny boli zostavené bez konkrétnych mandátov a časových súradníc, pričom neboli vymedzené ani očakávania voči fóru pre IS v procese tvorby politík. Hodnotenie poukázalo na potrebu formálne ukončiť fórum pre IS a zabezpečiť, aby ďalšie orgány, akým je napríklad poradná skupina pre eEurope, mali v procese tvorby politík jednoznačnú úlohu.

Poučenie z programu PROMISE premietnuté v programe MODINIS

17. novembra 2003 bol prijatý program nadväzujúci na PROMISE. Tento program sa volá „Monitorovanie akčného plánu pre eEurope 2005, šírenie vhodných pracovných postupov a zvyšovanie bezpečnosti sietí a informácií (MODINIS)“ a bude prebiehať v období rokov 2003-2005.

Program MODINIS sa dôsledne riadi rovnakou filozofiou ako druhá polovica programu PROMISE. Podporuje akčný plán pre eEurope 2005, ktorý bol spustený počas zasadania Európskej rade v Seville v júni 2005. MODINIS sa zameriava na štyri ciele, ktoré možno zhrnúť takto:

4. Monitorovanie výkonov členských štátov a výkonov v rámci členských štátov a ich porovnávanie s najlepšími výkonmi na svete pomocou oficiálnych štatistických údajov,

5. Podpora úsilia členských štátov v rámci plánu pre eEurope na národnej alebo miestnej úrovni analyzovaním vhodných pracovných postupov uvedených v pláne pre eEurope a vyvíjaním mechanizmov výmeny skúseností,

6. Poskytovanie potrebných informácií prípravnej skupine plánu pre eEurope, aby bola schopná posúdiť správne strategické smerovanie akčného plánu pre eEurope 2005,

7. Príprava na ustanovenie budúceho usporiadania otázok spojených s bezpečnosťou sietí a informácií na európskej úrovni.

Prvý cieľ pokračuje v činnostiach referenčného hodnotenia pokroku, s ktorými prišiel akčný plán pre eEurope 2002. Na pokrytie tohto aspektu akčného plánu pre eEurope 2005 bolo prijaté nové uznesenie Rady.[7] Toto uznesenie vymedzilo súbor 15 ukazovateľov pre politiky a 22 dodatkových ukazovateľov pre referenčné hodnotenie pokroku, ako aj zvolenú metódu zberu údajov. V odozve na obavy vyjadrené členskými štátmi a s cieľom posúdiť kvalitu údajov referenčného hodnotenia pokroku zozbierali vnútroštátne štatistické úrady pod patronátom Eurostatu veľké množstvo štatistických údajov. MODINIS sa použije aj na vypĺňanie prázdnych miest, kde nie sú k dispozícii oficiálne údaje, prostredníctvom prieskumov ad hoc.

Okrem toho sa prostriedky programu MODINIS využijú na riešenie otázky hodnoty ukazovateľov v určujúcej politike. Usiluje sa o dosiahnutie rovnováhy medzi jednoduchými ukazovateľmi dodávateľa, ktoré umožnili konkrétne merať pokrok Európy smerom k informačnej spoločnosti, a kvalitatívnejšími informáciami, ktoré umožňujú zblízka sledovať spôsoby používania a dosah informačných a komunikačných technológií.

Druhý cieľ nadväzuje na výmenu skúseností s vhodnými pracovnými postupmi, ktorú zaviedol program PROMISE. Hlavným poučením z hodnotenia programu PROMISE bolo vytvoriť jednoznačné strategické prepojenie medzi zámermi plánu pre eEurope a opatreniami predkladanými v programe MODINIS. Preto sa plánuje pokračovať s príspevkami na dobre zviditeľnených konferenciách, pokiaľ majú strategickú hodnotu. MODINIS sa používa aj na obstarávanie štúdií, ktoré sa vzťahujú na uvedené zámery politík (predovšetkým na elektronizáciu štátnej správy a zdravotníctva a bezpečnosť). Vzhľadom na konkrétne ciele politík sa podporujú aj stretnutia skupín na vysokej úrovni a praktické školenia. Okrem toho sa prijímajú konkrétne opatrenia na implementáciu „rámcov vhodných pracovných postupov“ v oblasti elektronizovaného obchodu, štátnej správy a zdravotníctva.

Tretí cieľ programu MODINIS predpokladá vytvorenie prípravnej skupiny (v súčasnosti je zriadená ako poradná skupina pre eEurope). Rozhodnutie Rady a Európskeho parlamentu o programe MODINIS umožnilo Komisii zriadiť poradnú skupinu pre eEurope pod predsedníctvom Komisie, otvorenú spolupráci so všetkými zúčastnenými stranami (členskými štátmi, pristupujúcimi krajinami, spotrebiteľskými skupinami a súkromným sektorom atď.). Podľa rozhodnutia je úlohou tejto skupiny pomáhať Komisii prostredníctvom:

- poskytovania strategického prehľadu prebiehajúcich iniciatív v rôznych sektoroch a výmeny informácií o dosiahnutom pokroku ako aj o prekážkach, ktoré sa vyskytli,

- vytvorenia fóra pre strategické diskusie a výmenu skúseností,

- monitorovania pokroku v realizácii akčného plánu pre eEurope 2005 a prispievania a poradenstva k možným zlepšeniam,

- povoľovania včasnej účasti kandidátskych krajín,

- šírenia informácií o pláne pre eEurope.

Poradná skupina má dve sekcie. Prvá sekcia pozostáva z jedného vedúceho predstaviteľa z každej účastníckej krajiny a druhá sekcia združuje 40 odborníkov s rôznych oblastí (priemysel, spotrebiteľské skupiny, sociálni partneri a iné záujmové skupiny). Skupina vyvíja svoju činnosť prostredníctvom pracovných skupín, ktoré majú konkrétny mandát a obmedzené trvanie. Plenárnym zasadaniam predsedá generálny riaditeľ pre informačnú spoločnosť. Prostredníctvom týchto mechanizmov sa poučenie zo skúseností fóra pre IS premietlo do pracovných metód plánu pre eEurope.

Ďalším aspektom tretieho cieľa je vylepšiť internetový portál eEurope, aby bol prístupnejší širokej verejnosti na konzultovanie údajov a oznamov, ktoré sa vzťahujú na eEurope. Táto záležitosť sa rieši kompletnou rekonštrukciou internetovej stránky, ktorú realizuje externý konzultant od roku 2004 do prvej polovice roku 2005.

Napokon štvrtý cieľ zabezpečuje v rokoch 2003 a 2004 predbežnú podporu Európskej agentúre pre bezpečnosť sietí a informácií (EABSI), ktorá formálne vznikla 15. marca 2004.[8] Tieto opatrenia majú za cieľ zlepšiť bezpečnosť sietí a informácií v zmysle oznámenia Komisie „Bezpečnosť sietí a informácií, návrh na postup európskej politiky“[9].

Pri hodnotení programu PROMISE vznikli obavy o efektívne využívanie rozpočtu a vzťahy s riadiacim výborom. V programe MODINIS zostávajú rozpočtové výdavky naďalej výzvou. Program MODINIS bol schválený na konci roku 2003, ale spustený bol až v apríli 2004. Program už bol prakticky v polčase, keď sa mohli rozbehnúť prvé opatrenia. Komisia sa neprestajne usiluje o zlepšenie situácie, ale pri takom krátkom trvaní programu bude toto meškanie naďalej ovplyvňovať dosiahnutie prvotného cieľa, ktorým je podpora akčného plánu pre eEurope 2005. Pokiaľ ide o riadiaci výbor, vzťahy medzi akčným plánom pre eEurope a programom MODINIS sú v súčasnosti oveľa prehľadnejšie. Poradná skupina pre eEurope poskytuje diskusné fórum k celkovej strategickej vízii, kým riadiaci výbor programu MODINIS usmerňuje Komisiu pri realizovaní konkrétnych podporných a koordinačných opatrení vrátane činnosti poradnej skupiny pre eEurope. Vďaka tomuto prepojeniu má riadiaci výbor veľmi jasnú úlohu, ktorá mu v minulosti chýbala.

Pokiaľ ide o komunikáciu, predchádzajúce hodnotenia odporúčali komunikáciu z riadiacim výborom zracionalizovať. Na tento účel sa v programe MODINIS budú pri styku s členmi riadiaceho výboru a pokiaľ možno s členmi poradnej skupiny pre eEurope používať elektronické komunikačné prostriedky. Na podporu dialógu medzi členmi riadiacej skupiny a Komisie bola vytvorená databáza Circa.

Závery

Hodnotenie vo všeobecnosti podporuje Komisiu v preorientovaní programu v súlade s akčným plánom pre eEurope.

Program má jednoznačne silné stránky a zmena jeho zamerania mu jedinečným spôsobom pridala na hodnote. Napriek určitej kritike používanej metodiky, ktorá sa v súčasnosti rieši oveľa intenzívnejším zapojením národných štatistických úradov, referenčné hodnotenie pokroku sa považovalo za zvlášť užitočné.

V hodnotení sa tiež uznáva úspešnosť spolufinancovania konferencií o elektronizovanej štátnej správe a zdravotníctve, ktoré mali významný dosah, keďže vnútroštátni tvorcovia politík na ne nadviazali ďalšími opatreniami. Na druhej strane sa odporúča zväčšiť úsilie pri podpore výmeny vhodných pracovných postupov a ich šírenia integrovanejším spôsobom. Toto odporúčanie sa v súčasnosti realizuje zvýšeným dôrazom na strategické ciele financovaných štúdií a zvláštnou pozornosťou venovanou vytváraniu rámcov vhodných pracovných postupov v elektronizovanej štátnej správe, obchode a zdravotníctve.

V hodnotení sa uznáva, že fórum pre informačnú spoločnosť bolo „užitočnou iniciatívou v prvých rokoch“ realizácie programu. Významným spôsobom prispelo k oblasti spoločenských aspektov a dopytu po informačných a komunikačných technológiách zo strany občanov a spotrebiteľov. Prácu poradnej skupiny pre eEurope v programe MODINIS možno chápať ako pokračovanie a skvalitnenie úlohy, ktorú zohrávalo fórum pre IS.

Na záver odporúčaní ohľadom riadenia programu MODINIS na základe skúseností s programom PROMISE bola spomenutá jednoznačná úloha riadiaceho výboru pri realizácii stratégie plánu pre eEurope.

Tabuľka 1: Zoznam odporúčaní hodnotenia a odpovedí Komisie

Odporúčanie | Odpoveď Komisie |

Malo by sa vyvinúť väčšie úsilie na podporu výmeny skúseností s vhodnými pracovnými postupmi na regionálnej úrovni. | Rozpočet programu MODINIS je naďalej dosť nízky, takže jeho dosah na regionálnu úroveň môže byť len demonštračný. |

Rovnováha v pracovných programoch MODINIS by sa mala presunúť na šírenie a výmenu najvhodnejších pracovných postupov. | Rozhodnutie o programe MODINIS uvádza predbežné pridelenie rozpočtových prostriedkov. V tomto rámci sa pokračuje v prezentovaní príspevkov na dobre zviditeľnených konferenciách. Vo vzťahu ku konkrétnym cieľom politík sa podporujú skupiny na vysokej úrovni a praktické školenia. Podporujú sa „rámce vhodných pracovných postupov“ v oblasti elektronizovaného obchodu, štátnej správy a zdravotníctva. |

S cieľom podporiť výmenu skúseností s najvhodnejšími pracovnými postupmi na regionálnej úrovni by sa mala zlepšiť koordinácia a spolupráca s Generálnym riaditeľstvom REGIO. | Koordinácia s GR pre regionálnu politiku je zabezpečená opatreniami medzi útvarmi, pokiaľ sú vhodné na realizáciu akčného plánu pre eEurope, najmä v oblasti elektronizovanej štátnej správy a digitálnej priepasti. |

Verejné šírenie informácii prostredníctvom internetových stránok by sa malo pretvoriť tak, aby vyhovovalo potrebám MSP. | Internetová stránka sa podrobuje veľkej prestavbe s cieľom zlepšiť jej využitie. |

Fórum pre IS by sa malo formálne uzavrieť; členom by sa malo poďakovať za ich prácu a informovať o nových opatreniach v rámci programu MODINIS. | Komisia považuje formálne uzavretie fóra pre IS po tak dlhom období nečinnosti za nevhodné. S mnohými členmi sa bude ťažko dať spojiť, keďže zmenili pozície. Takéto podujatie, ak by sa malo vykonať riadnym spôsobom, by znamenalo neefektívne využívanie verejných zdrojov. |

Prípravná skupina pre eEurope by mala mať jednoznačný mandát na riešenie určitých tém v určitom čase. Tento mandát by sa mal pravidelne preveriť a obnoviť. | Do prípravnej skupiny pre eEurope sú priamo zapojené štátne správy členských štátov. Skupina pracuje so zreteľom na ciele. Poskytuje Komisii technickú podporu a strategické poradenstvo pri realizácii akčného plánu. Svoju činnosť vyvíja prostredníctvom pracovných skupín, ktoré majú konkrétny mandát a obmedzené trvanie. |

Komisia by mala v plnej miere zapojiť riadiaci výbor do prípravy a prijímania pracovných programov MODINIS. | S riadiacim výborom sa konzultuje v prvotných fázach prípravy ročných pracovných programov, pričom na prijatie pracovného programu je potrebné jeho priaznivé stanovisko. |

Malo by ďalej zlepšovať využívanie rozpočtu viacročným plánovaním a včasným začínaním verejného obstarávania, pokiaľ je potrebné. | Rozpočtové výdavky zostávajú naďalej výzvou. Program MODINIS bol schválený na konci roku 2003 a spustený v apríli 2004. Pri takom krátkom trvaní programu bude toto meškanie naďalej ovplyvňovať dosiahnutie prvotného cieľa. |

Komisia by mala zabezpečiť efektívny prenos vedomostí o zavádzaní programu, keďže dochádza k výmene pracovníkov, a prehľadné rozdelenie zodpovednosti jednotlivých oddelení pri používaní programu a rozpočtu. | Pri príprave ročného pracovného programu medzi útvarmi aktívne prebieha formálna aj neformálna konzultácia. Prideľovanie rozpočtových prostriedkov podlieha formálnym povereniam nižších úrovní v zmysle finančných nariadení. Kontinuitu zabezpečuje zdieľanie zodpovednosti za program medzi viacerými pracovníkmi. |

Pracovný program MODINIS by mal mať jasný strategický plán, ale mal by zanechať priestor pre flexibilné využitie politických, technologických a hospodárskych príležitostí, keď sa vyskytnú. Komisia by mala vypracovať jednoznačné ukazovatele výkonu na zistenie miery príspevku činností programu k plneniu jeho cieľov. | Rozhodnutie prepojiť akčný plán pre eEurope, poradnú skupinu pre eEurope a MODINIS zaručujú, že program si zachová politický význam. Ročný pracovný program MODINIS bol nedávno skúmaný vo svetle strednodobej previerky a aktualizácie akčného plánu pre eEurope 2005 s cieľom zachovať jeho význam. Činnosti súvisiace s referenčným hodnotením pokroku, ktoré tvoria podstatnú súčasť programu MODINIS, poskytujú kvantitatívnu mieru výkonu, zatiaľ čo v konečnom hodnotení sa budú požadovať kvalitatívne ukazovatele. |

[1] 98/253/ES: Rozhodnutie Rady z 30. marca 1998, ktorým sa prijíma viacročný program Spoločenstva na podnietenie vytvorenia informačnej spoločnosti v Európe (Informačná Spoločnosť), Úradný vestník ES L 107, 7.4.1998 s. 10.

[2] http://europa.eu.int/comm/dgs/information_society/evaluation/docs/highlights/promise/-promise_final_report.pdf

[3] KOM(2001) 350 konečná verzia

[4] Euro-Mediterranean Information Society Initiative http://europa.eu.int/ISPO/eumedis/englishversion/i_welcome_en.html

[5] Úplný zoznam odporúčaní konečného hodnotenia je uvedený v tabuľke 1 spolu s odpoveďami Komisie.

[6] KOM(2001) 350 konečná verzia „Predbežné hodnotenie realizácie viacročného programu Spoločenstva na podnietenie vytvorenia informačnej spoločnosti v Európe (PROMISE)“

[7] Ú. v. EÚ C 48, 28.2.2003.

[8] http://www.enisa.eu.int

[9] KOM(2001) 298